Galbavý, Tomáš, poslanec NR SR (2011-06-28):
Pán predseda, ďakujem za slovo. Ctené kolegyne, kolegovia, dovoľte, aby som z poverenia výboru pre kultúru a médiá podal informáciu o opätovnom prerokovaní zákona z 31. mája 2011, ktorým sa mení a dopĺňa zákon č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov (tlačový zákon) a ktorým sa mení zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov, vrátenom prezidentom Slovenskej republiky, vo výboroch Národnej rady Slovenskej republiky (tlač 429) v druhom čítaní. Predseda Národnej rady Slovenskej republiky svojím rozhodnutím z 22. júna 2011 č. 429 pridelil predmetný zákon na opätovné prerokovanie výborom, určil gestorský výbor a lehotu na jeho prerokovanie. V súlade s citovaným rozhodnutím rokovali o zákone vrátenom prezidentom Slovenskej republiky tieto výbory: Ústavnoprávny výbor Národnej rady Slovenskej republiky a Výbor Národnej rady Slovenskej republiky pre kultúru a médiá. Uvedené výbory rokovali o nasledovných pripomienkach prezidenta republiky, nebudem ich čítať, všetci ich máte pred sebou. Opätovne prerokovaný zákon Ústavnoprávny výbor Národnej rady Slovenskej republiky odporučil schváliť uznesením č. 244 z 27. júna 2011 s pripomienkami prezidenta uvedenými pod bodmi 4, 5, 7, 8 a 9. Výbor Národnej rady Slovenskej republiky pre kultúru a médiá neprijal platné uznesenie, nakoľko návrh uznesenia nezískal podporu potrebnej nadpolovičnej väčšiny všetkých poslancov podľa čl. 84 ods. 3 Ústavy Slovenskej republiky a § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Ústavnoprávny výbor prijal tieto pripomienky: 1. V čl. I osemnástom bode v nadpise pod § 13a sa slová „od 1. júla 2011“ nahrádzajú slovami „od 1. septembra 2011“. 2. V č. I osemnástom bode § 13a ods. 1 a 2 sa slová „pred 1. júlom 2011“ nahrádzajú slovami „pred 1. septembrom 2011“ a slová „do 30. júna 2011“ sa nahrádzajú slovami „do 31. augusta 2011“. 3. V čl. II štvrtom bode v nadpise pod § 76dd sa slová „od 1. júla 2011“ nahrádzajú slovami „od 1. septembra 2011“. 4. V čl. II štvrtom bode v § 76dd sa slová „pred 1. júlom 2011“ nahrádzajú slovami „pred 1. septembrom 2011“ a slová „do 30. júna 2011“ sa nahrádzajú slovami „do 31. augusta 2011“. 5. Čl. III znie: „Tento zákon nadobúda účinnosť 1. septembra 2011.“ Spoločnú správu výborov Národnej rady Slovenskej republiky o výsledku prerokovania zákona z 31. mája 2011, ktorým sa mení a dopĺňa zákon č. 167/2008 Z. z. o periodickej tlači a agentúrnom spravodajstve a o zmene a doplnení niektorých zákonov a ktorým sa mení zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov, vrátený prezidentom Slovenskej republiky na opätovné prerokovanie Národnou radou Slovenskej republiky (tlač 429), gestorský výbor neschválil, nakoľko návrh uznesenia nezískal podporu potrebnej nadpolovičnej väčšiny všetkých poslancov výboru podľa čl. 84 ods. 3 Ústavy Slovenskej republiky a § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, z uvedeného dôvodu spoločný spravodajca Tomáš Galbavý podá informáciu o výsledku rokovania výborov podľa § 80 rokovacieho poriadku. Ďakujem, skončil som, zároveň vás poprosím, aby ste otvorili rozpravu. (Potlesk.)